Klag teen eienaar gebring oor skoktoestand van perdeWAARSKUWING: Die foto’s in die berig kan sensitiewe lesers ontstel. ‘n Merrie met ‘n kwaadaardige abses aan haar agterbeen en haar twee maande oue vulletjie. (Foto: Bloemfontein DBV) Die Dierebeskermingsvereniging (DBV) in Bloemfontein het ŉ klag van dieremishandeling teen ŉ perde-eienaar van Bethulie aanhangig gemaak nadat perde in ŉ skokkende toestand op sy perseel aangetref is. Reinet Meyer, senior inspekteur van die Bloemfontein DBV, sê in ŉ verklaring die vereniging het Donderdag ŉ klagte ontvang oor ŉ perd in Bethulie wat skaars kan loop weens ŉ kwaadaardige abses op haar been. Die perd het glo ŉ vulletjie van ongeveer twee maande oud. Inspekteurs het onmiddellik in die pad geval en die sowat 200 km na Bethulie afgelê om ondersoek in te stel. “By ons aankoms het ons perde aangetref met geswelde vetlokke. Daar was ook ŉ perd met ŉ groot abses op sy rug,” sê Meyer. “Toe ons navraag doen oor wat met die perde gebeur het, het die woordvoerder van die komitee vir die perde gesê kinders ry die perde glo in die grond in. Dit blyk dat die kinders, wanneer hulle uit die skool kom, die perde gaan soek en hulle dan ry sonder enige toerusting. Hulle gebruik doringdraad en stokke met dorings om die perde mee te slaan sodat hulle vinniger hardloop. Hulle ry selfs die perde wanneer hulle net ses maande oud is.” Die DBV-inspekteurs het ŉ veearts van Gariep ontbied om die perde te ondersoek. Sy het bevestig die perde kort dringend rus anders sal hul toestand vererger. Nadat die veearts die perd met die abses op haar been ondersoek het, het sy bevind daar is niks wat meer vir die dier gedoen kan word nie omdat die been te lank sonder behandeling gelaat is. Die enigste opsie was om die perd van kant te maak. “Ons het gesien die toestand van die perde spruit uit die nalatigheid van die eienaar en ŉ saak van dieremishandeling is aanhangig gemaak,” het Meyer gesê. ŉ Ponie wat ontwater en ondervoed is met geïnfekteerde saalsere. (Foto: DBV Bloemfontein) Die DBV het ook op drie perde beslag gelê. Een is ŉ merrie met geswelde vetlokke en vermoedelik gebreekte bladbene, ŉ ponie wat ontwater en ondervoed is met erg geïnfekteerde saalsere, en ŉ vulletjie wat net twee maande oud en ondervoed is. “Die Bloemfontein DBV versoek hulp van die publiek omdat hierdie perde dringend mediese sorg nodig het. Die vulletjie moet ook spesiale voeding kry omdat hy steeds aan sy ma gedrink het. Hierdie perde het nog ŉ land pad van herstel wat voorlê,” sê Meyer. “Ons kort ook donasies om ŉ perdevervoerhouer te huur en diesel in ons voertuie te gooi sodat ons kan teruggaan en die res van die perde kan gaan help.” Meyer sê die DBV sal ook na die kinders in die gebied uitreik om hulle op te lei oor hoe daar na perde omgesien moet word. “Dit is moeilik om kinders te leer wat nie wil luister nie en net die perde wil ry. Blykbaar het die onderwysers by die skool ook probeer om die kinders te leer, maar hulle wou nie luister nie. Ons sal weer na die kinders uitreik en hulle leer oor die versorging van perde,” sê sy. “Dit is nie altyd maklik om te doen wat ons doen nie, maar ons doen altyd ons bes om dieremishandeling stop te sit.” Besoek die Bloemfontein DBV se Facebook-blad hier vir meer inligting en bankbesonderhede vir donasies. ŉ Donasie van R30 kan ook gemaak word deur ‘Bloemspca’ na 42646 te SMS.